Paul Pogba

Paul Labile Pogba (s. 15. maaliskuuta 1993 Lagny Sur Marne) on ranskalainen jalkapalloilija, joka edustaa  Italian Serie A:ssa pelaavaa Juventusta. Hän lukeutuu myös Ranskan maajoukkueen pelaajiin. Hänen pelipaikkansa on keskikenttä, jossa Pogba pystyy pelaamaan sekä hyökkäävässä että puolustavassa roolissa. Pogban vanhemmat ovat kotoisin Guineasta.

Seurajoukkueura 
Pogba aloitti uransa juniorina ranskalaisissa amatöörijoukkueissa Roissy-en-Brie ja Torcy. Vuonna 2007 hän siirtyi ammattilaisjoukkue Le Havreen, josta hän siirtyi kaksi vuotta myöhemmin englantilaisen Manchester Unitedin junioriakatemiaan. Pogba nousi edustusjoukkueeseen kaudella 2011–2012 ja hän teki debyyttinsä ammattilaisena Liigacup-ottelussa Leeds Unitedia vastaan 20. syyskuuta 2011. Pogban sopimus päättyi kauteen 2011–2012, jonka jälkeen hän siirtyi italialaiseen Juventukseen.

Pogba voitti Juventuksessa neljä peräkkäistä Serie A -mestaruutta 2013–2016, kaksi Italian cupia (2015, 2016) ja kaksi Italian supercupia (2013, 2015). Hän pelasi Mestarien liigan loppuottelussa kaudella 2014–2015, jolloin Juventus hävisi Barcelonalle. Pogba voitti lahjakkaimmalle alle 21-vuotiaalle jalkapalloilijalle jaettavan Golden Boy -palkinnon vuonna 2013. Hänet valittiin Serie A:n kauden joukkueeseen 2013–2014, 2014–2015 ja 2015–2016. Hän pelasi Juventuksessa kaikkiaan 124 Serie A-ottelua, joissa sekä teki että syötti 28 maalia.

Pogba siirtyi takaisin Manchester Unitediin elokuussa 2016 maailmanennätyksen rikkoneella 89 miljoonan punnan (105 miljoonaa euroa) siirtosummalla. Hän voitti Englannin liigacupin ja Eurooppa-liigan mestaruudet 2017. Hänet valittiin Valioliigan kauden joukkueeseen 2018–2019, jolloin hän teki 13 ja syötti yhdeksän maalia. Hän pelasi Unitedissa kaikkiaan 157 valioliigaottelua, joissa hän teki 29 ja syötti 41 maalia. Mestarien liigan 25 ottelussa hän on tehnyt kaksi ja Eurooppa-liigan 25 ottelussa viisi maalia. Pogba siirtyi takaisin Juventukseen heinäkuussa 2022.

Lehtitietojen mukaan Pogba antoi korkean testosteronimäärän sisältäneen dopingnäytteen elokuun 20. päivänä 2023 pelatun Udinese–Juventus-ottelun jälkeen. Hän on väliaikaisessa ottelukiellossa. Mikäli Pogba todetaan syylliseksi dopingrikkeeseen, häntä uhkaa jopa neljän vuoden kilpailukielto.

Maajoukkueura 
Pogba palasi kolme ottelua alle 19-vuotiaiden EM-kilpailuissa 2012. Hän pelasi kuusi ottelua Ranskan voittaessa alle 20-vuotiaiden maailmanmestaruuden 2013. Ensimmäisen ottelunsa Ranskan jalkapallomaajoukkueessa hän pelasi MM-karsintaottelussa Georgiaa vastaan maaliskuussa 2013. Ensimmäisen maaottelumaalinsa hän viimeisteli MM-karsinnassa Valko-Venäjää vastaan saman vuoden syyskuussa.

Pogba pelasi MM-kilpailuissa 2014 Ranskan kaikissa viidessä ottelussa. Hän teki maalin ensimmäisen pudotuspelikierroksen ottelussa Nigeriaa vastaan. Hän pelasi kaikki seitsemän ottelua Ranskan saavuttaessa EM-hopeaa 2016. Hän onnistui maalinteossa puoilvälieräottelussa Islantia vastaan. Hän pelasi kuusi ottelua Ranskan voittaessa maailmanmestaruuden 2018. Loppuottelussa Kroatiaa vastaan hän teki voittomaaliksi jääneen 3–1-osuman. Vuodelle 2021 siirretyissä  EM-kilpailuissa hän pelasi Ranskan kaikki neljä ottelua.

Pogba on pelannut 91 maaottelua ja tehnyt niissä 11 maalia.

Pogban veljet Florentin ja Mathias Pogba ovat edustaneet Guinean jalkapallomaajoukkuetta.

Lähteet 

Ranskalaiset jalkapalloilijat
Jalkapallon maailmanmestarit
Vuonna 1993 syntyneet
Elävät henkilöt